Război în Ucraina, ziua 798. Rușii avansează, Zelenski cere mai mult armament
- Maria Dima
- 1 mai 2024, 06:25
Preşedintele ucrainean Volodimir Zelenski a declarat marţi seara că Ucraina are nevoie de "o accelerare semnificativă" a livrărilor de armament de la partenerii săi pentru a le permite trupelor sale să facă faţă trupelor ruseşti care avansează în mai multe sectoare ale liniei frontului, relatează Reuters.
Zelenski a menţionat în mod special armamentul furnizat de Statele Unite, afirmând că Ucraina contează pe livrări prompte pentru a distruge logistica rusă.
"Aceste livrări trebuie să se facă simţite în perturbarea logisticii ocupanţilor, făcându-i să se teamă (...) oriunde pe teritoriul ocupat şi de forţa noastră", a mai spus Zelenski.
Război în Ucraina. Ajutor de 61 de miliarde de dolari de la SUA
SUA au adoptat recent un pachet de ajutor pentru Ucraina în valoare de 61 de miliarde de dolari, punând capăt unei perioade de luni de zile de blocaj şi dând speranţe Kievului că stocurile sale de artilerie aproape epuizate vor fi realimentate.
După eşecul contraofensivei sale din vara lui 2023, Ucraina este în defensivă. Rusia a preluat iniţiativa şi câştigă teren în Est, în pofida unor pierderi puternice, de la începutul anului, în faţa unei armate ucrainene care duce lipsă în special de muniţii.
În ultimele zile Moscova a revendicat cucerirea mai multor sate. Luni, armata rusă a anunţat că a ocupat Semenivka, iar cu o zi înainte Novobahmutivka.
Ucraina va putea adera la NATO numai după câștigarea războiului
Preşedintele ucrainean Volodimir Zelenski a declarat că Ucraina va deveni stat membru al Alianței Nord-Atlantice după ce va obţine victoria în războiul declanşat de Federația Rusă. Potrivit RBC, Zelenski a făcut declaraţia respectivă marţi, în timpul unei întâlniri cu ofițerii participanţi la cursuri profesionale de educație militară conform standardelor NATO.
Președintele a afirmat că nu crede că Ucraina va putea deveni membră NATO în timpul războiului. Acest lucru se datorează faptului că unii membri ai Alianței simt un risc sau sunt sceptici cu privire la această chestiune. "Și, cu siguranță, la nivelul Ucrainei, care trece printr-un război la scară largă, în ceea ce privește compatibilitatea, nimeni nu va ridica problema nivelului militarilor săi. Cu siguranță, aceștia sunt specialiști la nivel înalt, în diverse direcții" - a remarcat Volodimir Zelenski.
Rusia a făcut totul pentru a preveni acceptarea Ucrainei în NATO, în UE
Potrivit preşedintelui, chestiunea NATO este una ce ţine de majoritate, ceea ce, la rândul său, este un aspect politic. În acest sens, Ucraina trebuie să câștige războiul pentru a se alătura NATO. Președintele a adăugat că, în opinia sa, Rusia a decis să invadeze tocmai pentru că Ucraina nu era membră a Alianței la acea vreme.
Atunci, unele state membre NATO erau sceptice cu privire la integrarea Ucrainei, iar inamicul continua să lucreze cu actualii parteneri ai Kievului. "Au avut un dialog. Rusia a făcut totul pentru a preveni acceptarea Ucrainei în NATO, în UE, astfel încât Ucraina, pur și simplu, să nu se dezvolte, ca să nu fie scoasă de sub influența Rusiei. Prin urmare, pentru a ne rupe de această influenţă, trebuie să ne apărăm independenţa având rezultat victoria" - a adăugat Volodimir Zelenski.